Hillir undir verklok framkvæmda við Útnesveg Þessa dagana er verktakafyrirtækið Stafnafell að leggja síðustu metrana af bundnu slitlagi á Útnesveg á Snæfellsnesi . Framkvæmdir hófust á síðasta sumri og lagðir voru 16,9 kílómetrar . Verklok voru áætluð í júní 2009 , svo verkið er talsvert á undan áætlun . Sigurður Vigfússon hjá Stafnafelli segir í samtali við Skessuhorn að verkinu verði lokið í næstu viku , en þá verður smáfrágangur eftir sem þeir ljúki fljótlega við . Sigurður segir að kostnaðaráætlun standist , en það hafi verið nokkrir verkþættir sem bættust við verkið . Kristinn Jónasson bæjarstjóri fagnar þessum áfanga og segir að vegurinn gjörbylti umferð suður fyrir jökul og nú sé orðið malbikað alla leið frá Reykjavík og suður fyrir jökul . Hann bætir við að nú í sumar verði farið í að malbika Fróðárheiðina , en það verk mun taka um það bil eitt ár . “ Þegar Fróðárheiðin klárast er allt orðið malbikað á þessu svæði , ” segir Kristinn að lokum .